ai4bharat/Pralekha huggingface dataset:
যুবওক্রীড়াবিষয়কমন্ত্রক
অদিতি অশোক ও আরও চারজন গলফার সহ ১০ জন অ্যাথলিট ‘টপস’ কর্মসূচিতে এসেছেন
নয়াদিল্লি, ১০ জানুয়ারি, ২০২২
বিশিষ্ট গলফার অনির্বাণ লাহিড়ী, অদিতি অশোক ও দীক্ষা ডগর সহ ১০ জন অ্যাথলিট ক্রীড়া মন্ত্রকের ‘মিশন অলিম্পিক্স সেল’ সংক্রান্ত যে অ্যাথলিটদের তালিকা রয়েছে তাতে যুক্ত হয়েছেন। তালিকায় থাকা অন্যান্য অ্যাথলিটদের মতো সদ্য নির্বাচিত এই ১০ অ্যাথলিটরাও মন্ত্রকের ‘টার্গেট অলিম্পিক পোডিয়াম স্কিম’ -এর আওতায় অন্তর্ভুক্ত হয়েছেন। আরও যে কয়েকজন অ্যাথলিট ‘টপস’ কর্মসূচিতে এসেছেন তাঁদের মধ্যে রয়েছেন ঘোড়সওয়ার ফৌয়াদ মির্জা, গলফার শুভঙ্কর শর্মা ও টিভেসা মালিক, উন্নতি শর্মা এবং লিনথৈ চনমবম। এই ১০ জনের অন্তর্ভুক্তির ফলে ‘টপস’ কর্মসূচিতে অ্যাথলিটের সংখ্যা বেড়ে দাঁড়াল ৩০১। এঁদের মধ্যে ১০৭ জন কোর গ্রুপে রয়েছেন।
মন্ত্রক প্রতি বছর জাতীয় ক্রীড়া সংগঠনগুলিকে বার্ষিক বিভিন্ন প্রতিযোগিতায় কোর গ্রুপের অ্যাথলিটদের অংশগ্রহণ ও প্রশিক্ষণের সুবিধা দিয়ে থাকে। ‘টপস’ কর্মসূচিতে থাকা অ্যাথলিটরা দেশের বাইরেও প্রশিক্ষণের সুযোগ পান। এজন্য সরকার প্রশিক্ষণ ও অন্যান্য খাতে অর্থ খরচ করে থাকে। মন্ত্রকের ‘মিশন অলিম্পিক্স’-এ আগামী মাসে বেজিং-এ অনুষ্ঠিত হতে চলা শীতকালীন অলিম্পিক গেমসে যোগ্যতা অর্জনকারী প্রথম ভারতীয় অ্যালপাইন স্কিয়ার মহম্মদ আরিফ খানের জন্য ১৭ লক্ষ ৪৬ হাজার টাকা প্রশিক্ষণ ও যাতায়াত খাতে মঞ্জুর করেছে। এই অর্থে আরিখ খান ইউরোপে পাঁচ সপ্তাহ প্রশিক্ষণ ও প্রয়োজনীয় ক্রীড়া সরঞ্জাম সংগ্রহ করতে পারবেন।
উল্লেখ করা যেতে পারে, ঘোড়সওয়ার ফৌয়াদ মির্জা ২০১৮-র জাকার্তা এশিয়ান গেমসে একক বিভাগে রৌপ্য পদক পেয়েছিলেন। গত বছর টোকিও অলিম্পিক গেমসে ফৌয়াদ ২৩তম স্থানে শেষ করেন। বর্তমানে ফৌয়াদ ঘোড়সওয়ারের বিশ্ব ক্রমতালিকায় ৮৭তম স্থানে রয়েছেন। এদিকে, ২৩ বছর বয়সী গলফার অদিতি অশোক টোকিও অলিম্পিক গেমসে ভালো ফল করে সারা দেশের মন জয় করে নেন। হরিয়ানার ২১ বছর বয়সী বাঁ-হাতি গলফার দীক্ষা ডগর ২০১৭-র প্রতিবন্ধীদের গ্রীষ্মকালীন অলিম্পিকে রৌপ্য পদক পান। গত বছরের অলিম্পিক গেমসে দীক্ষা ৫০তম স্থানে শেষ করেন।
CG/BD/DM/
(Visitor Counter : 93
পেট্রোলিয়ামওপ্রাকৃতিকগ্যাসমন্ত্রক
অপরিশোধিত তেল আমদানি কমাতে সরকার সব রকম প্রয়াস চালাচ্ছে
নতুন দিল্লি,৪ আগস্ট, ২০২১
পেট্রোলিয়াম ও প্রাকৃতিক গ্যাস প্রতিমন্ত্রী শ্রী রামেশ্বর তেলি আজ রাজ্যসভায় একটি প্রশ্নের লিখিত উত্তরে জানিয়েছেন যে, সরকার অপরিশোধিত তেল আমদানি কমাতে সব ধরনের প্রয়াস চালাচ্ছে। পেট্রোলিয়াম ও প্রাকৃতিক গ্যাস মন্ত্রক তেল ও প্রাকৃতিক গ্যাস আমদানির উপর নির্ভরতা কমাতে কেন্দ্রীয় সরকারের বিভিন্ন মন্ত্রকের সঙ্গে সমন্বয় বজায় রেখে কাজ করছে। শক্তি ক্ষেত্রে দক্ষতা বৃদ্ধি এবং সংরক্ষণ ব্যবস্থাপনার বিষয়ে প্রচার, বিকল্প চাহিদার উপর জোর দেওয়া, জৈব জ্বালানি এবং অন্যান্য বিকল্প জ্বালানি/ পুনর্নবীকরণযোগ্য শক্তি ক্ষেত্রের বিষয়ে উৎসাহদান, তেল ও প্রাকৃতিক গ্যাসের অভ্যন্তরীণ উৎপাদন বৃদ্ধি এবং শোধনাগারের উন্নতিসাধন- এই পাঁচটি বিষয়ে সরকার বিশেষ জোর দিয়েছে ।
কেন্দ্রীয় প্রতিমন্ত্রী জানিয়েছেন তেল ও প্রাকৃতিক গ্যাসের অনুসন্ধান ও উৎপাদন বৃদ্ধির জন্য সরকার বিভিন্ন পদক্ষেপ নিয়েছে এবং একাধিক নীতিতে পরিবর্তন নিয়ে এসেছে। তিনি আরও জানান সরকার নগর গ্যাস বিতরণ  ব্যবস্থাপনার সুবিধার সম্প্রসারণ করে পরিবেশবান্ধব পরিবহণ জ্বালানি অর্থাৎ সিএনজি'র ব্যবহারের বিষয়ে জোর দিয়েছে।পেট্রোলে ইথানল মিশ্রণ কর্মসূচি গ্রহণ ও ডিজেলে জৈব-ডিজেল মিশ্রণ করার মাধ্যমে ইথানল এবং জৈব-ডিজেলের মতো বিকল্প জ্বালানি ব্যবহারে উৎসাহিত করার জন্য সরকার বেশ কয়েকটি উদ্যোগও নিয়েছে।এর জন্য 'জাতীয় জৈব জ্বালানি নীতি ২০১৮' গঠন করা হয়েছে বলেও উল্লেখ করেন তিনি
CG/SS
(Visitor Counter : 109
সারওরসায়নমন্ত্রক
মাটির নমুনা পরীক্ষার জন্য জাতীয় সার সংস্থার  ভ্রাম্যমান পরীক্ষাগারের সূচনা
নয়াদিল্লী, ৩০ জুন, ২০২০
সারের যথাযথ ব্যবহার সম্পর্কে প্রচারের জন্য এবং দেশে মাটি পরীক্ষার সুবিধার্থে জাতীয় সার সংস্থা  বিনামূল্যে কৃষকদের দোরগোড়ায় মাটির নমুনা পরীক্ষার জন্য ৫টি ভ্রাম্যমান মাটির নমুনা পরীক্ষাগার বা সয়েল টেস্টিং ল্যাব চালু করেছে। এনএফএল-এর কার্যকরী অধিকর্তা সহ সংস্থার অধিকর্তা এবং অন্যান্য উর্ধ্বতন আধিকারিক সোমবার  নয়ডায় সংস্থার কার্যালয় প্রাঙ্গন থেকে পতাকে দেখিয়ে এই ভ্রাম্যমান পরীক্ষাগারগুলি সূচনা করেন।
অত্যাধুনিক মাটি পরীক্ষার সরঞ্জাম দ্বারা নির্মিত এই ভ্রাম্যমান পরীক্ষাগারগুলি মাটির ম্যাক্রো ও মাইক্রো পুষ্টির বিশ্লেষণের জন্য ব্যবহার করা হবে। এছাড়াও এই ভ্রাম্যমান পরীক্ষাগারগুলিতে কৃষকদের কৃষি বিষয়ে প্রশিক্ষণ দেওয়ার জন্য অডিও-ভিডিওর ব্যবস্থাও থাকছে।
ভ্রাম্যমান মাটির স্বাস্থ্য পরীক্ষা ছাড়াও এনএফএল দেশের বিভিন্ন স্থানে অবস্থিত ৬টি মাটি পরীক্ষাগারের মাধ্যমে কৃষকদের পরিষেবা দিয়ে আসছে। এই সব পরীক্ষাগারগুলিতে ২০১৯-২০ অর্থবর্ষে সম্পূর্ণ বিনামূল্যে ২৫ হাজার মাটির নমুনা পরীক্ষা করা হয়েছে।
(CG/SS/NS
রেলমন্ত্রক
ভারতীয় রেল ১৫ দিনেরও কম সময়ে শ্রমিক স্পেশাল ট্রেনের মাধ্যমে ১০ লক্ষ যাত্রীকে নিজেদের রাজ্যে পৌঁছে দেবার মাইলফলক অর্জন করেছে
নয়াদিল্লি, ১৪ মে, ২০২০
দেশের বিভিন্ন জায়গায় আটকে পড়া প্রবাসী শ্রমিক, পুণ্যার্থী, পর্যটক, ছাত্রছাত্রী এবং অন্যান্য ব্যক্তিদের যাতায়াতের ব্যাপারে কেন্দ্রীয় স্বরাষ্ট্র মন্ত্রকের নির্দেশের প্রেক্ষিতে ভারতীয় রেল শ্রমিক স্পেশাল ট্রেন চালানোর সিদ্ধান্ত নেয়। রেল ১৪ই মে পর্যন্ত বিভিন্ন রাজ্য থেকে ৮০০টি শ্রমিক স্পেশাল ট্রেন চালিয়েছে। এই ট্রেনগুলির মাধ্যমে ১০ লক্ষ যাত্রী নিজেদের রাজ্যে ফিরেছেন। যে রাজ্য থেকে শ্রমিকদের পাঠানো হচ্ছে এবং যে রাজ্যে শ্রমিকরা এসে পৌঁছচ্ছেন, সেই দুটি রাজ্যের পারস্পরিক সহমতের ভিত্তিতে এই ট্রেনগুলি চালনো হচ্ছে।
এখনও পর্যন্ত পশ্চিমবঙ্গ সহ অন্ধ্রপ্রদেশ, বিহার, ছত্তিশগড়, হিমাচল প্রদেশ, ঝাড়খন্ড, কর্ণাটক, মহারাষ্ট্র প্রভৃতি রাজ্য থেকে ৮০০টি শ্রমিক স্পেশাল ট্রেন চালানো হয়েছে।
ট্রেনে যাত্রা শুরুর পূর্বে যাত্রীদের স্বাস্থ্য পরীক্ষা করা হচ্ছে। যাত্রাপথে যাত্রীদের বিনামূল্যে খাবার ও জল দেওয়া হয়।
(CG/BD/SB
রেলমন্ত্রক
বাঁকুড়া - মসাগ্রাম - বাঁকুড়ার মধ্যে দক্ষিণ- পূর্ব রেলের মেমু ট্রেন পরিষেবা
কলকাতা, ৬ নভেম্বর, ২০২১
দক্ষিণ -পূর্ব রেল নিম্নলিখিত সূচি অনুযায়ী আগামী ১২ নভেম্বর থেকে বাঁকুড়া - মসাগ্রাম - বাঁকুড়ার মধ্যে মেমু ট্রেন চালানোর সিদ্ধান্ত নিয়েছে ।
• ০৮১৮০ / ০৮০৯১ বাঁকুড়া - মসাগ্রাম - বাঁকুড়া মেমু 
বাঁকুড়া - মসাগ্রাম মেমু  ট্রেনটি বাঁকুড়া থেকে দৈনিক ভোর ৫টা নাগাদ ছেড়ে মসাগ্রাম পৌঁছোবে সকাল ৭টা ৫৫ মিনিট নাগাদ। ফিরতি পথে ট্রেনটি  মসাগ্রাম থেকে দৈনিক সকাল ৮টা ৫ মিনিট নাগাদ ছেড়ে বাঁকুড়া স্টেশন পৌঁছোবে বেলা ১১টা নাগাদ।
• ০৮০৯৪ / ০৮০৯৭ বাঁকুড়া - মসাগ্রাম - বাঁকুড়া মেমু 
বাঁকুড়া - মসাগ্রাম মেমু  ট্রেনটি বাঁকুড়া স্টেশন থেকে দৈনিক বেলা ১টা ২০ মিনিট নাগাদ ছেড়ে মসাগ্রাম পৌঁছোবে বিকেল ৪টে ১৫ মিনিট নাগাদ। ফিরতি পথে ট্রেনটি  মসাগ্রাম স্টেশন থেকে দৈনিক বিকেল ৫টা নাগাদ ছেড়ে বাঁকুড়া স্টেশন পৌঁছোবে সন্ধে ৮টা নাগাদ।
উল্লেখ করা যেতে পারে, আগে বিজ্ঞপ্তি দিয়ে যে তারিখ ঘোষণা করা হয়েছিল তাতে সামান্য কিছু পরিবর্তন করা হয়েছে।
SSS/BD/AS/
(Visitor Counter : 16
কেন্দ্রীয়মন্ত্রিসভা
কেন্দ্রীয় মন্ত্রীসভার ভারত ও মার্কিন যুক্তরাষ্ট্রের মধ্যে বিজ্ঞান ও প্রযুক্তি ক্ষেত্রে সহযোগিতার লক্ষ্যে চুক্তির প্রস্তাব অনুমোদন
নতুনদিল্লি, ২৩ অক্টোবর
প্রধানমন্ত্রী শ্রী নরেন্দ্র মোদীর পৌরহিত্যে কেন্দ্রীয় মন্ত্রীসভা আজ ভারত ও মার্কিন যুক্তরাষ্ট্রের মধ্যে বিজ্ঞান ও প্রযুক্তি ক্ষেত্রে সহযোহিতার লক্ষ্যে একটি চুক্তির প্রস্তাব অনুমোদন করেছে।
এই চুক্তির ফলে পারস্পরিক স্বার্থ অক্ষুন্ন রেখে উভয় দেশ লাভবান হবে এবং দ্বিপাক্ষিক সম্পর্কের নতুন দিক উন্মোচিত হবে।
এই চুক্তির মাধ্যমে “উন্নত মানের” এবং “সুদুর প্রসারী প্রভাব” সম্পন্ন গবেষণা ও উদ্ভাবনের ক্ষেত্রে অংশীদারীত্বের সুযোগ তৈরি হবে। এর ফলে বৈজ্ঞানিক ও কারিগরী বিশেষজ্ঞ সম্প্রদায়ের মধ্যে সম্পর্কের বিস্তার ঘটবে।
লক্ষ্যনীয় প্রভাবঃ-
এর ফলে বিভিন্ন ক্ষেত্রে সহযোগিতা গড়ে উঠবে, এর মধ্যে রয়েছে-
· দুই দেশের মধ্যে বিজ্ঞান ও প্রযুক্তি সংক্রান্ত তথ্য ও বিশেষজ্ঞ আদানপ্রদান
· সম্মেলন ও বৈঠকের আয়োজন করা.
· বিজ্ঞানী ও প্রযুক্তি বিশেষজ্ঞদের প্রশিক্ষণ
· সহযোগিতামূলক গবেষণা প্রকল্প রূপায়ণ বিজ্ঞান ও উদ্ভাবন নির্ভর সরকারি-বেসরকারি অংশীদারিত্ব গড়ে তোলা
· উন্নত গবেষণার সুযোগ ব্যবহার করা
CG/CB
(Visitor Counter : 49
তথ্যওসম্প্রচারমন্ত্রক
৭০তম বার্লিন আন্তর্জাতিক চলচ্চিত্র উৎসবে ইন্ডিয়া নেটওয়ার্কিং – এর আয়োজন
নয়াদিল্লি, ২১ ফেব্রুয়ারি, ২০২০
বার্লিন আন্তর্জাতিক চলচ্চিত্র উৎসবের প্রথম দিনে কনফেডারেশন অফ ইন্ডিয়ান ইন্ডাস্ট্রির  সহযোগিতায় তথ্য ও সম্প্রচার মন্ত্রক বার্লিনআলে ২০২০-তে ইন্ডিয়া নেটওয়ার্কিং অভ্যর্থনা অনুষ্ঠানের আয়োজন করে। এই অনুষ্ঠানে চলচ্চিত্র জগতের বিশিষ্ট ব্যক্তিরা ছাড়াও আন্তর্জাতিক স্তরের চলচ্চিত্র সংগঠন এবং বিখ্যাত বেশ কয়েকটি প্রযোজনা সংস্থার প্রতিনিধিরা উপস্থিত ছিলেন। এরা ভারতে কাজ করতে ইচ্ছুক।
আলোচনার মূল বিষয় ছিল, আগামী বছর ৫১তম ইফি-তে অংশীদারিত্ব এবং যৌথ প্রযোজনায় চলচ্চিত্র নির্মাণ। অংশগ্রহণকারীরা ভারতে সহজে ফিল্ম তৈরি করার জন্য সরকারি নীতির প্রশংসা করেন। ইচ্ছুক ব্যক্তি বা সংস্থা www.ffo.gov.in – এই ওয়েবপোর্টালের মাধ্যমে সিনেমার শুটিং – এর জন্য আবেদন জানাতে পারবেন।
ইন্ডিয়া নেটওয়ার্কিং – এর এই সন্ধ্যায় ৮০-১০০ জন অংশগ্রহণ করেন। তাঁরা ক্যালাইডোস্কোপ এন্টারটেইনমেন্টের কর্ণধার মিঃ ববি বেদী, ইন্দো-জার্মান ফিল্মস্ – এর প্রতিষ্ঠাতা স্টেফান ওটেনব্রুশ, বার্লিন আন্তর্জাতিক চলচ্চিত্র উৎসবের বিপণন ও বিজ্ঞাপন শাখার প্রধান ইয়ানা ভোলফ, ক্যাটালিনিয়া ফিল্ম কমিশনের কার্লোতা গুয়েররেরো বার্নোস, ইউরোপীয়ান ফিল্মস্ কমিশনের ডেপুটি ম্যানেজিং ডায়রেক্টর ইয়ো মুলবার্গার, ক্রোয়েশিয়ান অডিও ভিজ্যুয়াল উৎসবের প্রধান ইরেনা জেলিচ, স্ক্রিন ডেইলির হেটি হালডেন, এনডিএম অনলাইনের ডঃ মার্কোস গোরশ এবং চেলসা ফিল্ম ফেস্টিভ্যালের সহ-প্রতিষ্ঠাতা সোনিয়া জ্যাঁ-ব্যাপ্তিস্তে-র সঙ্গে সাক্ষাৎ করেন।
এই সন্ধ্যার অনুষ্ঠানে অংশগ্রহণকারীরা ভারতের সঙ্গে কাজ করার এবং ইফি ২০২০-তে অংশীদার হওয়ার ব্যাপারে আগ্রহ প্রকাশ করেন। এতে ভারত বিনোদন শিল্পের সম্ভাব্য আকর্ষণীয়-স্থল হয়ে উঠবে বলে আশা করা হচ্ছে।
CG/CB/SB
(Visitor Counter : 63
প্রধানমন্ত্রীরদপ্তর
প্রধানমন্ত্রীর চেন্নাই সফর
ভারতকে এক শ্রেষ্ঠ দেশে পরিণত করতে প্রয়োজন ১৩০ কোটি ভারতীয়র অংশগ্রহণ : প্রধানমন্ত্রী মোদী
নয়াদিল্লি, ৩০ সেপ্টেম্বর, ২০১৯
প্রধানমন্ত্রী শ্রী নরেন্দ্র মোদী মাদ্রাজ আইআইটি’র ৫৬তম সমাবর্তন অনুষ্ঠানে যোগ দিতে চেন্নাই পৌঁছেছেন। তিনি চেন্নাই আন্তর্জাতিক বিমানবন্দরে সাংবাদিকদের উদ্দেশে ভাষণ দেন।
এই উপলক্ষে প্রধানমন্ত্রী বলেন, ২০১৯ – এর সাধারণ নির্বাচনের পর এটা আমার প্রথম চেন্নাই সফর। আমি আইআইটি মাদ্রাজের হীরক জয়ন্তী বর্ষ উদযাপন অনুষ্ঠানে যোগ দিতে এখানে এসেছি। আমি অত্যন্ত কৃতজ্ঞ আপনাদের সকলের কাছে যে, আপনারা বিপুল সংখ্যায় আমাকে স্বাগত জানাতে এসেছেন।
সম্প্রতি আমেরিকা সফরের সময় ভারতীয় সম্প্রদায়ের মানুষের সঙ্গে তামিলে কথা বলার সময় আমাকে জানানো হয়েছিল যে, তামিল বিশ্বের সবচেয়ে পুরনো ভাষা এবং এই তথ্য মার্কিন যুক্তরাষ্ট্রে অধিকাংশ সংবাদ মাধ্যমেই ব্যাপকভাবে প্রচারিত হয়েছে।
তিনি বলেন, মার্কিন যুক্তরাষ্ট্র সফরের সময় আমি উপলব্ধি করি যে, সমগ্র বিশ্ব অনেক প্রত্যাশা নিয়ে ভারতের দিকে তাকিয়ে রয়েছে, এমনকি, এই প্রত্যাশা দিন দিন বাড়ছে। ভারতকে এক শ্রেষ্ঠ দেশে পরিণত করাই নয়, বিশ্বের মানুষের প্রত্যাশা পূরণ করাও আমাদের কর্তব্য।
শ্রী মোদী আরও বলেন, একা কেন্দ্রীয় সরকার নয়, ১৩০ কোটি ভারতীয়কেই শ্রেষ্ঠ দেশ গঠনের কাজে এগিয়ে আসতে হবে। দেশের প্রতিটি প্রান্ত ও জায়গার মানুষের সম্মিলিত প্রয়াসেই এটা সম্ভব। এই কাজে ধনী বা দরিদ্র, শহর বা গ্রাম, নবীন ও বয়স্ক কোনও ক্ষেত্রেই ফারাক নেই।
জনগণের অংশগ্রহণের মাধ্যমে আমরা অনেক সাফল্য পেয়েছি। একইভাবে, একবার ব্যবহারযোগ্য প্লাস্টিক বর্জনে সকলকে এগিয়ে আসতে হবে। কিছু মানুষ ভুলবশত একথা বলছেন যে, ভারত থেকে প্লাস্টিক দূর করার উদ্যোগ নিয়েছি – একথা ঠিক নয়। আমি এরকম কিছু বলিনি। আমি বলেছি, একবার ব্যবহারযোগ্য প্লাস্টিক থেকে দেশকে মুক্ত করার কথা। একবার ব্যবহারযোগ্য প্লাস্টিক জঞ্জাল বিভিন্ন সমস্যার সৃষ্টি করে।
মহাত্মা গান্ধীর সার্ধশত জন্ম জয়ন্তী উদযাপন উপলক্ষে আগামী দোসরা অক্টোবর আমরা এক পদযাত্রায় অংশ নেব এবং গান্ধীরজীর আদর্শগুলিকে প্রচার করবো।
শ্রী মোদী বলেন, ‘আমি আরও একবার বিপুল সংখ্যায় আমাকে স্বাগত জানানোর জন্য আপনাদের ধন্যবাদ জানাই’।
প্রধানমন্ত্রী আইআইটি মাদ্রাজে সিঙ্গাপুর – ইন্ডিয়া হ্যাকাথন ২০১৯ – এ ভাষণ দেবেন এবং এই উপলক্ষে স্টার্ট আপগুলি ঘুরে দেখবেন। তিনি আইআইটি মাদ্রাজের দিক্ষান্ত অনুষ্ঠানেও ভাষণ দেবেন।
CG/BD/SB
(Visitor Counter : 31
ভূ-বিজ্ঞানমন্ত্রক
ভারতীয় আবহাওয়া দপ্তরের মহানির্দেশক ডঃ মৃত্যুঞ্জয় মহাপাত্র জানিয়েছেন, চলতি মরশুম থেকে ঘূর্ণিঝড়ের গতি ও প্রভাব সম্পর্কিত আগাম সতর্কতা ব্যবস্থাপনা পরীক্ষামূলকভাবে চালু করা হবে
নয়াদিল্লি, ০৮ অক্টোবর, ২০২০
প্রতি বছর ভারতীয় উপকূলে ঘূর্ণিঝড়ের আঘাত হানার ফলে আর্থিক ও সম্পদের ক্ষয়ক্ষতি হয়। এই ক্ষয়ক্ষতি হ্রাসের লক্ষ্যে ভারতীয় আবহাওয়া দপ্তর চলতি মরশুমে খুব শীঘ্রই ঘূর্ণিঝড়ের গতি ও প্রভাব সম্পর্কিত আগাম সতর্কতা ব্যবস্থাপনা পরীক্ষামূলকভাবে চালু করতে চলেছে বলে জানিয়েছেন, ভারতীয় আবহাওয়া দপ্তরের মহানির্দেশক ডঃ মৃত্যুঞ্জয় মহাপাত্র। ৬ই অক্টোবর বিশ্ব মহাকাশ সপ্তাহ উদযাপনের অঙ্গ হিসাবে দিল্লির ইন্ডিয়ান সোশ্যাইটি অফ রিমোর্ট সেন্সিং আয়োজিত ‘চেজিং দ্য সাইক্লোন’ শীর্ষক আলোচনায় একথা জানিয়েছেন তিনি।
ডঃ মহামাত্র বলেন, ঘূর্ণিঝড়ের কারণে বিশ্ব জুড়ে পরিকাঠামোগত ক্ষয়ক্ষতির পরিমাণ বাড়ছে। ভারতে ক্রমবর্ধমান অর্থনীতির সঙ্গে তালমিলিয়ে চলতে সম্পত্তি, পরিকাঠামোগত এবং আর্থিক ক্ষয়ক্ষতি হ্রাসের লক্ষ্যে ভারতীয় আবহাওয়া দপ্তর এই বিশেষ উদ্যোগ নিয়েছে। চলতি মরশুম থেকে ঘূর্ণিঝড়ের আগাম সতর্কতামূলক ব্যবস্থাপনা চালু করা হবে বলেও তিনি জানান। নতুন এই ব্যবস্থাপনায় উপকূলবর্তী অঞ্চলের মানুষজনকে আগাম সতর্কতা প্রদান করা সম্ভব হবে।এর ফলে পরিকাঠামোগত ক্ষয়ক্ষতি হ্রাস করা সম্ভব হবে বলেও তিনি জানান। একই সঙ্গে বিপর্যয় মোকাবিলা ব্যবস্থাপনা সংস্থাগুলি আগাম সতর্কতা হিসাবে কার্যকরি পদক্ষেপ গ্রহণ করতে পারে। জাতীয় বিপর্যয় ব্যবস্থাপনা মোকাবিলা সংস্থা 'ন্যাশনাল সাইক্লোন রিস্ক মিটিগেশন প্রোজেক্ট' নামে একটি প্রকল্প হাতে নিয়েছে। এই প্রকল্পের আওতায় জাতীয় বিপর্যয় মোকাবিলা ব্যবস্থাপনা সংস্থা উপকূলীয় রাজ্যগুলি এবং ভারতীয় আবহাওয়া দপ্তরের সহায়তায় একটি ওয়েব-ভিত্তিক 'ডায়ানামিক কম্পোজিট রিস্ক অ্যাটলাস' ব্যবস্থাপনা তৈরি করেছে।
এই আলোচনা সভায় যোগ দেওয়ার আগে ডঃ মহাপাত্র ভারতীয় আবহাওয়া দপ্তর আয়োজিত প্রাক্-ঘূর্ণিঝড়ের আগাম প্রস্তুতিমূলক বৈঠকে অক্টোবর থেকে ডিসেম্বর মাসে ঘূর্ণিঝড়ের মরশুমে প্রস্তুতি ও প্রয়োজনীয় রসদ সংগ্রহের বিষয় নিয়ে সংশ্লিষ্ট সকল কর্তৃপক্ষের সঙ্গে পর্যালোচনা বৈঠক করেন। এই বৈঠকে আবহাওয়া দপ্তরের সাম্প্রতিক উদ্যোগগুলির বিষয়ে বিভিন্ন তথ্য সংশ্লিষ্ট সকল কর্তৃপক্ষের সঙ্গে ভাগ করে নেন।
CG/SS/SB
(Visitor Counter : 122
স্বরাষ্ট্র মন্ত্রক
২০২০-র পদ্ম পুরস্কারের জন্য মানোনয়ন জমা দেওয়ার প্রক্রিয়া শুরু
নয়াদিল্লি, ২৯ মে, ২০১৯
২০২০-র পদ্ম পুরস্কারের জন্য মনোনয়ন বা প্রস্তাব জমা দেওয়ার প্রক্রিয়া গত পয়লা মে শুরু হয়েছে। আগামী ১৫ সেপ্টেম্বর পর্যন্ত একমাত্র অনলাইনে এই পুরস্কারের মনোনয়ন বা প্রস্তাব জমা দেওয়া যাবে।
পদ্মভূষণ, পদ্মবিভূষণ এবং পদ্মশ্রী – দেশের সর্বোচ্চ অসামরিক পুরস্কার। ১৯৫৪ সালে এই পুরস্কার প্রদান শুরু হয়। প্রতি বছর সাধারণতন্ত্র দিবস উদযাপন উপলক্ষে এই পুরস্কার দেওয়া হয়ে থাকে। শিল্পকলা, সাহিত্য, শিক্ষা, ক্রীড়া, চিকিৎসা, সমাজ সেবা, বিজ্ঞান ও ইঞ্জিনিয়ারিং, অসামরিক সেবা, বাণিজ্য, শিল্প প্রভৃতি ক্ষেত্রে বিশিষ্ট ও দৃষ্টান্তমূলক সাফল্য তথা সেবার জন্য এই পুরস্কার দেওয়া হয়।
জাতি, ধর্ম, পেশা, সামাজিক অবস্থান ও লিঙ্গ নির্বিশেষে সমস্ত ব্যক্তি পদ্ম পুরস্কারের জন্য যোগ্য। চিকিৎসক ও বিজ্ঞানীরা ছাড়া রাষ্ট্রায়ত্ত সংস্থায় কর্মরত ব্যক্তি ও সরকারি চাকুরিজীবীরা পদ্ম পুরস্কারের জন্য বিবেচিত হবেন না।
পদ্ম পুরস্কার সংক্রান্ত যে পোর্টাল  চালু করা হয়েছে, সেখানে আবেদন জানাতে হবে।
কেন্দ্রীয় মন্ত্রক, দপ্তর, রাজ্য সরকার, কেন্দ্রশাসিত প্রশাসন, ভারতরত্ন বা পদ্মবিভূষণ ব্যক্তিবর্গ, উৎকর্ষ প্রতিষ্ঠানগুলিকে এই পুরস্কারের জন্য যোগ্য ব্যক্তিদের চিহ্নিত করে মনোনয়ন পাঠাতে অনুরোধ জানানো হয়েছে। যে কোনও ব্যক্তি নিজের বা অন্য ব্যক্তির নামেও মনোনয়ন জমা করতে পারেন। তবে, মনোনীত ব্যক্তি সম্পর্কে ওয়েবসাইটের নির্দিষ্ট অংশে ৮০০ শব্দের মধ্যে বিবরণ লিখে পাঠাতে হবে।
পদ্ম পুরস্কার সম্পর্কিত নিয়মাবলী ওয়েবসাইটের https://padmaawards.gov.in/AboutAwards.aspx লিঙ্কে দেওয়া রয়েছে।
SSS/BD/SB
(Visitor Counter : 5636
আদিবাসীবিষয়কমন্ত্রক
দেশ জুড়ে বন ধন যোজনা এবং ক্ষুদ্র বনজ পণ্যের জন্য ন্যূনতম সহায়ক মূল্য প্রকল্প আরো ভালোভাবে কার্যকর করে তুলতে ১০ই মে থেকে ২৮শে মে পর্যন্ত রাজ্য ও জেলা-ভিত্তিক প্রকল্প বাস্তবায়নকারী সংস্থাগুলির সমন্বয়ে ট্রাইফেড রাজ্য-ভিত্তিক ওয়েবিনারের আয়োজন করেছে
নয়াদিল্লি, ১২ মে, ২০২১
দেশ জুড়ে বন ধন যোজনা এবং ক্ষুদ্র বনজ পণ্যের জন্য ন্যূনতম সহায়ক মূল্য প্রকল্প আরো ভালোভাবে কার্যকর করে তুলতে ১০ মে থেকে ২৮ মে পর্যন্ত রাজ্য ও জেলা-ভিত্তিক প্রকল্প বাস্তবায়নকারী সংস্থাগুলির সমন্বয়ে ট্রাইফেড রাজ্য-ভিত্তিক ওয়েবিনারের আয়োজন করেছে । মূলত, এই দুটি কর্মসূচির বিষয়ে রাজ্য-ভিত্তিক অগ্রগতি পর্যালোচনা করা হবে এই ওয়েবিনারে। ট্রাইফেড ২৩টি রাজ্য ও ২টি কেন্দ্রশাসিত অঞ্চলে এই দুই প্রকল্প বাস্তবায়নের জন্য ৩৭ হাজার ১০৭টি বন ধন বিকাশ যোজনা কেন্দ্র এবং ২ হাজার ২২৪টি বন ধন বিকাশ যোজনা ক্লাস্টারের অনুমোদন দিয়েছে। রাজ্য-ভিত্তিক এই ওয়েবিনারে ট্রাইফেড ছাড়াও রাজ্য নিয়োজিত নোডাল সংস্থা, বন ধন যোজনা কেন্দ্র ও ক্লাস্টারের প্রতিনিধিরা উপস্থিত থাকবেন।
গত ১০ই মে মণিপুর ও নাগাল্যান্ডে এ ধরনের প্রথম ওয়েবিনারের আয়োজন করা হয়। এই ওয়েবিনারে ৭০ জনেরও বেশি প্রতিনিধি অংশ নিয়েছিলেন। এছাড়াও, ইউনিসেফের প্রতিনিধিরাও উপস্থিত ছিলেন। কোভিডবিধি মেনে এই ওয়েবিনার আয়োজিত হয়। মণিপুরে ৩ হাজারটি বন ধন বিকাশ কেন্দ্র এবং ২০০টি বন ধন বিকাশ ক্লাস্টার গড়ে উঠেছে। এর ফলে, প্রায় ৬০ হাজার উপজাতিভুক্ত উদ্যোক্তা উপকৃত হয়েছেন। অন্যদিকে, নাগাল্যান্ডে ৩ হাজার ৯০টি বন ধন বিকাশ কেন্দ্র ও ২০৬টি বন ধন কেন্দ্র ক্লাস্টার গড়ে তোলা হয়েছে। এখান থেকে প্রায় ৬১ হাজার উপজাতি উদ্যোক্তা উপকৃত হয়েছেন। ক্ষুদ্র বনজ পণ্যের জন্য ন্যূনতম সহায়ক মূল্য প্রদান প্রকল্পে মণিপুর প্রথম স্থান দখল করেছে। এখানে ৬টি পরিকাঠামোগত কেন্দ্র স্থাপন করা হয়েছে। নাগাল্যান্ডে ২০টি পরিকাঠামোগত কেন্দ্র এবং ১৮টি বনজ সম্পদ সংগ্রহ কেন্দ্র গড়ে তোলা হয়েছে। ওয়েবিনারে মণিপুর এবং নাগাল্যান্ডের প্রতিনিধিরা দুটি প্রকল্পের বিষয়ে পরবর্তী পদক্ষেপ নিয়েও বিস্তারিত ব্যাখ্যা দেয়।
উপজাতি বিষয়ক মন্ত্রকের আওতাধীন ট্রাইফেড দেশের উপজাতি সম্প্রদায়ের মানুষের জীবনযাত্রার মানোন্নয়নে একাধিক পদক্ষেপ নিয়েছে। এমনকি, অতিমারির সময়ও উপজাতি সম্প্রদায়ের মানুষের কাছে সহায়তাও পৌঁছে দিয়েছে। বন ধন যোজনা এবং ক্ষুদ্র বনজ পণ্যের জন্য ন্যূনতম সহায়ক মূল্য প্রকল্প ক্ষেত্রে উপজাতি সম্প্রদায়ের মানুষ উপকৃত হয়েছেন। তাঁদের আয় ও কর্মসংস্থানের সুযোগ তৈরি হয়েছে। এই দুই প্রকল্প দেশে উপজাতি সম্প্রদায়ের মানুষের জীবনযাত্রার আমূল পরিবর্তন নিয়ে এসেছে বলে জানিয়েছে ট্রাইফেড।
CG/SS/SB
(Visitor Counter : 93
কর্মী, জন-অভিযোগএবংপেনশনমন্ত্রক
লোকপালের বিচারবিভাগীয় সদস্য, বিচারপতি অজয় কুমার ত্রিপাঠি কোভিড-১৯ এর লড়াইয়ে পরলোকগমন করেছেন
নতুন দিল্লি, ৩ মে, ২০২০
গভীর দুঃখের সাথে জানানো হচ্ছে যে, ভারতের লোকপালের বিচারবিভাগীয় সদস্য, বিচারপতি অজয় কুমার ত্রিপাঠি দোশরা মে, শনিবার সকাল ৮ টা ৪৫ মিনিটে নয়াদিল্লির এইমস-এ পরলোকগমন করেছেন। তিনি করোনা ভাইরাসে সংক্রমিত হয়েছিলেন এবং শ্বাসকষ্টজনিত সমস্যা নিয়ে গত দোশরা এপ্রিল ২০২০-তে এ আই আই এম এসে ভর্তি হন।
প্রয়াত বিচারপতি অজয় কুমার ত্রিপাঠীর জন্ম ১৯৫৭ সালের ১৯ নভেম্বর । তিনি শ্রী রাম কলেজ অফ কমার্স থেকে অর্থনীতিতে স্নাতক এবং পরে দিল্লি বিশ্ববিদ্যালয়ের ক্যাম্পাস আইন কেন্দ্রে আইন নিয়ে পড়াশুনা করেন। তিনি পাটনা হাইকোর্টে আইন প্র্যাকটিস শুরু করেন এবং ২০০৬ সালের ৯ ই অক্টোবর, পাটনা হাইকোর্ট অতিরিক্ত বিচারপতি পদে আসীন হন এবং ২০০৭ সালের ২১ শে নভেম্বর, পাটনা হাইকোর্টের স্থায়ী বিচারপতি হিসাবে শপথ গ্রহণ করেন। তিনি ৭ ই জুলাই, ২০১৮ সালে ছত্তিশগড় হাইকোর্টের প্রধান বিচারপতি হিসাবে শপথ গ্রহণ করেন।
২৭ শে মার্চ, ২০১৯-এ বিচারপতি ত্রিপাঠি ভারতের লোকপালের বিচার বিভাগীয় সদস্য হিসাবে শপথ নেন। তিনি তাঁর উদ্ভাবনী ধ্যানধারণা এবং মতামত দিয়ে ভারতের লোকপাল প্রতিষ্ঠান স্থাপনে গুরুত্বপূর্ণ ভূমিকা পালন করেছিলেন। তার মৃত্যুতে ভারতের লোকপাল ব্যবস্থায় শোকের ছায়া নেমে এসেছে। ঈশ্বর যেন তার পরিবারকে এই শোক থেকে বেরিয়ে আসার জন্য শক্তি দান করেন।
(CG/TG
অর্থমন্ত্রক
১৪টি রাজ্যকে রাজস্ব ঘাটতি বাবদ ৬ হাজার ১৯৫ কোটি টাকা সাহায্য
চলতি অর্থবর্ষে রাজ্যগুলিকে মোট ৬৮,১৪৫ কোটি ৯১ লক্ষ টাকা রাজস্ব ঘাটতি বাবদ সাহায্য
নয়াদিল্লি, ০৫ ফেব্রুয়ারি, ২০২১
অর্থ মন্ত্রকের ব্যয় বরাদ্দ দপ্তর রাজ্যগুলিকে ক্ষমতা হস্তান্তর পরবর্তী রাজস্ব ঘাটতি বাবদ ৬ হাজার ১৯৫ কোটি ৮ লক্ষ টাকা সাহায্য দিয়েছে। রাজ্যগুলিকে ক্ষমতা হস্তান্তর পরবর্তী রাজস্ব ঘাটতি বাবদ এটি ছিল একাদশ কিস্তির অর্থ সাহায্য।
চলতি অর্থবর্ষে যোগ্য রাজ্যগুলিকে ক্ষমতা হস্তান্তর পরবর্তী রাজস্ব ঘাটতি হিসাবে এখনও পর্যন্ত ৬৮ হাজার ১৪৫ কোটি ৯১ লক্ষ টাকা দেওয়া হয়েছে।
সংবিধানের ২৭৫ ধারার আওতায় রাজ্যগুলিকে ক্ষমতা হস্তান্তর পরবর্তী রাজস্ব ঘাটতি বাবদ আর্থিক সাহায্য দেওয়া হয়। ক্ষমতা হস্তান্তর পরবর্তী সময়ে রাজ্যগুলির রাজস্ব সংগ্রহ বাবদ ঘাটতি মেটাতে অর্থ কমিশনের সুপারিশ অনুযায়ী মাসিক-ভিত্তিতে এই অনুদান দেওয়া হয়ে থাকে। কমিশন এখনও পর্যন্ত ১৪টি রাজ্যের জন্য এই সাহায্য মঞ্জুর করেছে।
২০২০-২১ অর্থবর্ষে ক্ষমতা হস্তান্তর পরবর্তী আর্থিক হিসেব-নিকেশ নিরূপণের পর রাজ্যগুলির রাজস্ব ও ব্যয়ের হিসাবের মধ্যে ফারাকের ভিত্তিতে কমিশন আর্থিক অনুদানের পরিমাণ স্থির করে। কমিশন ২০২০-২১ অর্থবর্ষে ১৪টি রাজ্যের জন্য ক্ষমতা হস্তান্তর পরবর্তী রাজস্ব ঘাটতি বাবদ ৭৪ হাজার ৩৪১ কোটি টাকা আর্থিক অনুদানের প্রস্তাব মঞ্জুর করেছে। এর মধ্যে রাজ্যগুলিকে ৬৮ হাজার ১৪৫ কোটি ৯১ লক্ষ টাকা ইতিমধ্যেই দেওয়া হয়েছে। পশ্চিমবঙ্গ সহ আরও যে ১৩টি রাজ্যকে ক্ষমতা হস্তান্তর পরবর্তী রাজস্ব ঘাটতির অনুদানের জন্য কমিশন প্রস্তাব করেছে, তার মধ্যে রয়েছে – অন্ধ্রপ্রদেশ, আসাম, কেরল, মণিপুর প্রভৃতি। পশ্চিমবঙ্গকে ২০২১ সালের ফেব্রুয়ারি মাসে একাদশ কিস্তি বাবদ ৪১৭ কোটি ৭৫ লক্ষ টাকা দেওয়া হয়েছে। এমনকি, রাজ্যকে ২০২০-২১ এ মোট ৪ হাজার ৫৯৫ কোটি ২৫ লক্ষ টাকা ক্ষমতা হস্তান্তর পরবর্তী রাজস্ব ঘাটতি বাবদ সাহায্য দেওয়া হয়েছে।
ক্রেতা, খাদ্যএবংগণবন্টনমন্ত্রক
কেন্দ্র উপভোক্তা সুরক্ষা  নিয়ম সংক্রান্ত বিজ্ঞপ্তি প্রকাশ করেছে
নতুন দিল্লি, ৩০ ডিসেম্বর, ২০২১
কেন্দ্রীয় সরকার বিজ্ঞপ্তি দিয়ে উপভোক্তা সুরক্ষা সংক্রান্ত নিয়ম কানুন-২০২১ প্রকাশ করেছে।
জেলা কমিশন, রাজ্য কমিশন এবং জাতীয় কমিশন নামের ত্রিস্তরীয় প্রক্রিয়া জারি করা হয়েছে। প্রতিটি স্তরের আর্থিক এক্তিয়ার নির্ধারণ করা হয়েছে। আইনের বিধান অনুসারে জেলা কমিশনের অভিযোগগুলি বিবেচনা করার এক্তিয়ার রয়েছে। যেখানে বিবেচনা হিসেবে প্রদত্ত পণ্য বা পরিষেবার মূল্য এক কোটি টাকার বেশি হবে না। রাজ্য কমিশনের ক্ষেত্রে অভিযোগগুলি বিবেচনা করার এক্তিয়ার রয়েছে যেখানে বিবেচনা হিসেবে প্রদত্ত পণ্য বা পরিষেবার মূল্য এক কোটি টাকার বেশি, তবে ১০ কোটি টাকার বেশি নয়। জাতীয় কমিশনের অভিযোগগুলি বিবেচনা করার এক্তিয়ার রয়েছে যেখানে বিবেচনা হিসেবে প্রদত্ত পণ্য বা পরিষেবার মূল্য ১০ কোটি টাকার বেশি।
CG/ SB
(Visitor Counter : 218
রাষ্ট্রপতিরসচিবালয়
কোভিড -১৯ মহামারী বিশ্বকে শিখিয়েছে যে অন্যরা বিপদে পড়লে কেউ নিরাপদ থাকতে পারে না: রাষ্ট্রপতি কোবিন্দ
নতুন দিল্লি, ৭ ফেব্রুয়ারি, ২০২১
রাষ্ট্রপতি শ্রী রাম নাথ কোবিন্দ বলেছেন কোভিড-১৯ মহামারী বিশ্বকে শিখিয়েছে যে অন্যরা বিপদে পড়লে কেউ নিরাপদ থাকতে পারে না। কর্ণাটকের বেঙ্গালুরুতে আজ রাজীব গান্ধী স্বাস্থ্য বিজ্ঞান বিশ্ববিদ্যালয়ের ২৩ তম বার্ষিক সমাবর্তনের ভাষণে এ কথা জানান তিনি। রাষ্ট্রপতি বলেন এই শতাব্দীর প্রথম বৃহত্তম মহামারী অপ্রত্যাশিত জনস্বাস্থ্য সঙ্কটের জন্য আরও ভালভাবে প্রস্তুত থাকতে শিখিয়েছে। তিনি বলেছেন, কোভিড -১৯ এমন এক ধরণের স্বাস্থ্য-সঙ্কট যা খুব কমই ঘটে, তবে এক শ্রেণির বিজ্ঞানী আমাদের সামনে অনুরূপ সমস্যা মোকাবেলার জন্য প্রস্তুত থাকতে সতর্ক করে দিয়েছেন। তিনি আশা প্রকাশ করেন যে, বিশ্ব কোভিড থেকে সঠিক শিক্ষা নিয়েছে। রাষ্ট্রপতি বলেন কোভিড পরবর্তী পর্যায়ে বিশ্বকে জনস্বাস্থ্য বিষয়ে আরও বেশি গুরুত্ব দিতে হবে।
মেডিকেলে স্নাতক শিক্ষার্থীদের উদ্দেশে রাষ্ট্রপতি বলেন, এই পেশায় প্রবেশ করে তাদের জন্য মানবতার সেবা করার অভূতপূর্ব সুযোগ উন্মুক্ত করে দিয়েছে ।তবে তারা কীভাবে এই সুযোগগুলি আরও ভালভাবে ব্যবহার করবেন তা তাদের উপর নির্ভর করছে। রাষ্ট্রপতি বলেন পয়লা ফেব্রুয়ারি ঘোষিত সাধারণ বাজেটে স্বাস্থ্য ও কল্যাণ ক্ষেত্রটি স্বনির্ভর ভারতের ছটি স্তম্ভের মধ্যে অন্যতম একটি স্তম্ভ হিসাবে স্বীকৃতি পেয়েছে। দেশে স্বাস্থ্যসেবা পরিকাঠামো উন্নয়নে জোর দেওয়া হচ্ছে। রাষ্ট্রপতি জোর দিয়ে জানান জাতীয় সম্পদের কার্যকর ব্যবহার তখনই সম্ভব হবে যখন সকলের সক্রিয় সহযোগিতা এবং অবদান থাকবে ।
রাষ্ট্রপতি বলেন স্বাস্থ্য পরিষেবার সঙ্গে যুক্ত রোগ প্রতিরোধ, রোগ নির্ণয় এবং চিকিৎসা- সমস্ত ক্ষেত্রে পরিবর্তন নিয়ে আসতে ভারত প্রস্তুত। তাই এখানে সকলের সমান সহযোগিতা ও অংশীদারিত্ব প্রয়োজন। তবেই এটি সম্ভবপর হয়ে উঠবে।দীর্ঘ সময় ধরে রাজীব গান্ধী স্বাস্থ্য বিজ্ঞান বিশ্ববিদ্যালয় স্বাস্থ্যসেবা শিক্ষা ক্ষেত্রে গুরুত্বপূর্ণভূমিকা পালন করে চলেছে বলেও তিনি জানান।
কর্মী, জন-অভিযোগএবংপেনশনমন্ত্রক
সতর্কতা সচেতনতা সপ্তাহ, ২০২০
নতুন দিল্লি, ২৫ অক্টোবর, ২০২০
কেন্দ্রীয় ভিজিল্যান্স কমিশন ২৭ অক্টোবর থেকে ২ নভেম্বর, পর্যন্ত সচেতনতা সপ্তাহ পালন করবে।আগামী ৩১ শে অক্টোবর সরর্দার বল্লভভাই প্যাটেলের জন্মদিন। এই উপলক্ষে প্রতি বছর ওই সপ্তাহটি সতর্কতা সচেতনতা সপ্তাহ পালন করা হয়। এই সচেতনতা সপ্তাহ উদযাপনের উদ্দেশে হল নাগরিকের অংশগ্রহণের মাধ্যমে ন্যায়পরয়ণতা এবং সততার বিষয়ে উৎসাহিত করে তোলা।
এ বছরের বিষয় ভাবনা হল- "সতর্ক ভারত, সমৃদ্ধ ভারত "।এই বিষয় ভাবনায় আগামী ২৭ অক্টোবর থেকে ২ নভেম্বর পর্যন্ত সচেতনতা সচেতনতা সপ্তাহ পালন করা হবে।
কেন্দ্রীয় তদন্তকারি সংস্থা আগামী আগামী ২৭ অক্টোবর থেকে ২৯ অক্টোবর পর্যন্ত 'নজরদারি ও দুর্নীতি দমন' বিষয়ের একটি জাতীয় সম্মেলনের আয়োজন করেছে। এই সম্মেলনে ২৭ অক্টোবর বিকেল ৫টায় বক্তব্য রাখবেন প্রধানমন্ত্রী শ্রী নরেন্দ্র মোদী। ভিজিলেন্স সচেতনতা সপ্তাহ উদযাপনের সময় এই অনুষ্ঠান কেন্দ্রীয় সরকারের সমস্ত সংস্থা / বিভাগে সরাসরি সম্প্রচারিত হবে।
সমস্ত সংস্থাকে কোভিড -১৯ প্রতিরোধের নির্দেশাবলী যেমন মাস্ক পরা, ‘দু গজের দূরত্ব মেনে চলা’ এবং সমস্ত জায়গায় হাত ধোওয়ার মতো বিষয়গুলি কঠোরভাবে মেনে চলার পরামর্শ দেওয়া হয়েছে।
কমিশন মনে করে যে দুর্নীতি দেশের অগ্রগতির একটি প্রধান বাধা। আমাদের জীবনের সকল ক্ষেত্রে অখণ্ডতা বজায় রাখতে সমাজের সমস্ত বিভাগকে সজাগ থাকতে হবে। কমিশন জানিয়েছে এ বছর
যে সমস্ত সংস্থা ভিজিল্যান্স সচেতনতা সপ্তাহে অংশ নেবে তারা সংস্থার অভ্যন্তরীণ বিষয়ে বিশেষ নজর দেবে।
সচেতনতার বার্তা ছড়িয়ে দেওয়ার জন্য সামাজিক মাধ্যম, বাল্ক এসএমএস / ই-মেইল, হোয়াটসঅ্যাপ, ইলেকট্রনিক এবং প্রিন্ট মিডিয়া ইত্যাদির সাহায্যে ব্যাপক প্রচার চালাতে বলা হয়েছে।
CG/SS
(Visitor Counter : 406